DA Den Europæiske Unions Tidende C 179/1

DEN BLANDEDE PARLAMENTARISKE FORSAMLING FOR PARTNERSKABSAFTALEN MELLEM PÅ DEN ENE SIDE MEDLEMMERNE AF GRUPPEN AF STATER I AFRIKA, VESTINDIEN OG STILLEHAVET OG PÅ DEN ANDEN SIDE DEN EUROPÆISKE UNION OG DENS MEDLEMSSTATER

PROTOKOL FRA MØDET MANDAG DEN 7. DECEMBER 2015

(2016/C 179/01)

Indhold

Højtideligt åbningsmøde 1

Møde i Den Blandede Parlamentariske Forsamling 2

Den Blandede Parlamentariske Forsamlings sammensætning 2

Akkreditering af ikke-parlamentariske repræsentanter 2

1. Vedtagelse af dagsorden (AP101.966) 2

2. Godkendelse af protokollen fra det sidste møde under Den Blandede Parlamentariske Forsamlings 29. samling (EUT C 391 af 24.11.2015) 2

3. Meddelelser fra formændene, herunder om afgørelser, der blev truffet på Præsidiets møde den 7. december 2015 2

4. Demokratiets tilstand i EU og i AVS-landene 3

5. 40 års partnerskab: evaluering af indvirkningen på handel og udvikling i AVS-landene og udsigterne til varige forbindelser mellem AVS-landene og Den Europæiske Union 3

6. Uopsætteligt spørgsmål nr. 2: Situationen i Burundi efter valget 3

PROTOKOL FRA MØDET MANDAG DEN 7. DECEMBER 2015

(Mødet åbnet kl. 11.00)

Højtideligt åbningsmøde

Talere:

Louis Michel, medformand for Den Blandede Parlamentariske Forsamling AVS-EU, Fitz A. Jackson, medformand for Den Blandede Parlamentariske Forsamling, og Mars di Bartolomeo, formand for det luxembourgske deputeretkammer (Luxembourg, formandskabet for den Europæiske Union).

(Mødet blev udsat kl. 12.00 og genoptaget kl. 15.05)

FORSÆDE: Louis MICHEL

Medformand

Møde i Den Blandede Parlamentariske Forsamling

Medformanden bød alle deltagerne velkommen.

Den Blandede Parlamentariske Forsamlings sammensætning

Medformanden meddelte, at medlemslisten for Den Blandede Parlamentariske Forsamling, som fremsendt af myndighederne i AVS-landene og Europa-Parlamentet, ville blive vedføjet protokollen som bilag.

Akkreditering af ikke-parlamentariske repræsentanter

Formanden meddelte, at der var modtaget en liste med anmodninger om akkreditering af ikke-parlamentariske repræsentanter i henhold til artikel 17, stk. 1, i Cotonouaftalen og artikel 1, stk. 2, i forretningsordenen for Den Blandede Parlamentariske Forsamling. Repræsentanternes tilstedeværelse ville blive registreret og deres navne vedføjet protokollen som bilag.

1. Vedtagelse af dagsorden (AP101.966)

Indlæg: Formændene Jackson og Michel.

Dagsordenen blev vedtaget i den form, der fremgår af denne protokol.

2. Godkendelse af protokollen fra det sidste møde under Den Blandede Parlamentariske Forsamlings 29. samling (EUT C 391 af 24.11.2015)

Protokollen godkendtes.

3. Meddelelser fra formændene, herunder om afgørelser, der blev truffet på præsidiets møde den 7. december 2015

Medformanden redegjorde for resultaterne af præsidiets møde den 7. december 2015.

Følgende afgørelser blev truffet:

a) De stående udvalg ville udarbejde udkast til følgende betænkninger: Udvalget om Politiske Spørgsmål: Forfatningsmæssig begrænsning af præsidenters embedsperiode Udvalget om Økonomisk Udvikling, Finanser og Handel: Ulovlige finansstrømmes indvirke på udviklingsfinansiering Udvalget om Sociale Anliggender og Miljø: Udfordringer for familielandbrug og landbrugsproduktion i mindre målestok i AVS-landene

b) Den 31. samling i Den Blandede Parlamentariske Forsamling ville blive afholdt den 13.—15. juni 2016 i Sydafrika.

c) Den 32. samling i Den Blandede Parlamentariske Forsamling ville blive afholdt i Centralafrika.

Medformanden gav meddelelse om følgende frister:

— for forslag til kompromisbeslutninger og andre uopsættelige beslutningsforslag, der sættes under afstemning: tirsdag den 8. december kl. 12.00

— for anmodninger vedrørende afstemningsprocedurerne: onsdag den 9. december, kl. 10.00, skriftligt.

Indlæg: João Ferreira, om manglende tolkning til portugisisk.

Medformanden mindede om de gældende regler.

4. Demokratiets tilstand i EU og i AVS-landene

Drøftelse med Yves Leterme, generalsekretær for Det Internationale Institut for Demokrati og Valgbistand (International IDEA)

Yves Leterme, generalsekretær for International IDEA, gjorde rede for demokratiets tilstand i EU og i AVS-landene.

Indlæg: Adjedoue Weidou (Tchad), Davor Ivo Stier, Maria Arena, Younoussa Tondy (Niger), Ana Rita Geremias Sithole (Mozambique), João Ferreira, Ahamada Soukouna (Mali), Sonny Ogbuoji (Nigeria), Ignazio Corrao, Michael Gahler, Enrique Guerrero Salom, Jo Leinen, Michela Giuffrida, Mariya Gabriel og Louis Michel.

Yves Leterme understregede, at International IDEA anvender begrebet demokrati i dets bredeste betydning, samtidig med at han påpegede, at der ikke kun findes én model. Regeringer kan støtte og engagere sig i demokrati, men ikke eksportere det til andre lande. Et demokratisk system er baseret på borgernes kontrol og på lighed for alle borgere med hensyn til at udøve deres kontrolbeføjelser. I forbindelse med det bæredygtige udviklingsmål nr. 16, der fremmer demokratiske institutioner som et middel til fred, var det vigtigt at indføre konkrete indikatorer.

Medlemmerne understregede, at selv om de demokratiske værdier somme tider blev fortolket forskelligt i forskellige lande, var de i bund og grund universelle. Andre spørgsmål, der blev rejst, omfattede også krisen i forbindelse med kontaktfladerne mellem de politiske ledere og befolkningen, som skyldes de politiske partiers manglende evne til at tilpasse sig en foranderlig global omverden, voksende folkelige krav om politisk deltagelse og den stadig hurtigere teknologiske udvikling.

5. 40 års partnerskab: evaluering af indvirkningen på handel og udvikling i AVS-landene og udsigterne til varige forbindelser mellem AVS-landene og Den Europæiske Union

Udvalget om Økonomisk Udvikling, Finanser og Handel

Ordførere: Jacob Oulanyah (Uganda) og David Martin

Sanjay Tanna (Uganda) (for Jacob Oulanyah) og Enrique Guerrero Salom (for David Martin) redegjorde for betænkningen.

Indlæg: Theodor Dumitru Stolojan, Norbert Neuser, Younoussa Tondy (Niger), Netty Baldeh (Gambia), Daniel K. Shumba (Zimbabwe), Javier Nart, João Ferreira, Maria Heubuch, Laura Ferrara, Ousmane Kaba (Guinea), Teshome Toga (Etiopien), Maurice Ponga, Michael Gahler og Erja Askola (Kommissionen).

Der var bred enighed om en generelt positiv vurdering af AVS/EU-partnerskabet, men også om, at det var nødvendigt at tilpasse det til nye realiteter og til at bekæmpe fattigdom mere effektivt og stimulere vækst, investeringer, diversificering og bedre adgang for AVS-landene til EU's og de globale markeder. Der var mere delte meninger om de handels- og udviklingsmæssige virkninger af de økonomiske partnerskabsaftaler, idet nogle medlemmer fremhævede de muligheder, disse aftaler giver, og andre kritiserede dem for i højere grad at tage sigte på handel end på udvikling.

Sanjay Tanna (Uganda) og Enrique Guerrero Salom afsluttede drøftelsen.

6. Uopsætteligt spørgsmål nr. 2: Situationen i Burundi efter valget

Indlæg: Erminia Norarangelo (EU-Udenrigstjenesten), Netty Baldeh (Gambia), Louis Michel, Lidia Senra Rodríguez, Maria Arena, Tulia Ackson (Tanzania), Veikko Nekundi (Namibia), Teshome Toga (Etiopien), Maria Heubuch, Ignazio Corrao, Anicet Niyongabo (Burundi), Mariya Gabriel, Kashetu Kyenge, Maurice Ponga, Bogdan Brunon Wenta og Joachim Zeller.

Der var en klar meningsforskel mellem EP's og AVS-medlemmerne om situationen i Burundi efter valget, hovedsageligt om, hvordan Arusha-aftalen om fred og forsoning for Burundi skulle fortolkes med hensyn til at beregne, hvor mange mandatperioder den burundiske præsident hidtil havde haft. Medens EP-medlemmerne mente, at Arusha-aftalen var blevet overtrådt, mente AVS-medlemmerne, at de juridiske myndigheder både i Burundi og Det Østafrikanske Fællesskab havde truffet afgørelse til fordel for den burundiske regerings synspunkt. Der var også uenighed om EU's afgørelse om at indlede konsultationer med de burundiske myndigheder i henhold til artikel 96 i Cotonouaftalen.

Nogle medlemmer fordømte også de voldelige angreb og de stadig flere tilfælde af menneskerettighedskrænkelser og -overgreb, herunder mord, udenretslige drab, krænkelser af menneskers fysiske integritet, tortur og anden grusom, umenneskelig og/eller nedværdigende behandling, vilkårlige arrestationer og ulovlige tilbageholdelser og krænkelser af presse- og ytringsfriheden såvel som den udbredte straffrihed.

(Mødet hævet kl. 18.15)